अब इंदिरा जवान होने लगी थी | इंदिरा के समय में लडकियों की शादी तेरह, चौदह की उम्र में ही करवा दी जाती थी | उस समय ऐसी परम्परा थी की जो लड़का जिस लड़की से शादी करना चाहता वह घरवालों की सलाह लिए बिना ही दोस्तों की सहायता से लड़की को भगा कर ले जाते थे | इंदिरा के साथ भी ऐसा ही हुआ | अब इंदिरा चौदह बर्ष की हो गई थी | इंदिरा के घर से दो मील की दुरी पर एक छोटा सा गाँव था, जहाँ सोहन नाम का एक लड़का रहता था | मेले त्यौहार में अक्सर उनकी मुलाकात हो जाया करती थी | धीरे-धीरे सोहन ने इंदिरा और उसकी सहेली रूमा से बातचीत करना शुरू कर दिया | सोहन के मन में इंदिरा के प्रति प्रेम के भाव उमड़ने लगे | सोहन बहुत ही नटखट किस्म का लड़का था और बहुत शरारती भी, अपने घरवालों की एक न मानता था | एक दिन सोहन ने रूमा से कहा मैं इंदिरा से शादी करना चाहता हूँ तुम उससे इस बारे में बात करो | रूमा ने भी उसकी बातों में हाँ में हाँ मिलाई और कहा ठीक है मैं बात करके देखती हूँ |